Covid-19-samevatting: WhatsApp om magsmisbruik aan te meldVerdagte persone word deursoek tydens die afsonderingsperiode (Goodwood/Bellville) (Foto; Courtney Africa/African News Agency/ANA) Die Demokratiese Alliansie het Woensdag ŉ toegewyde WhatsApp-nommer en e-posadres bekend gemaak wat die publiek kan gebruik om aanranding, mishandeling en omkopery deur wetstoepassers aan te meld. John Steenhuisen, leier van die DA, het gesê die platforms sal, tydens die huidige afsonderingsperiode om die verspreiding van die koronavirus (Covid-19) te beperk, gebruik word om burgers in te lig oor hul regte en hulle in staat stel om klagtes by die betrokke owerhede aan te meld. “Die land is nog maar net ses dae in afsondering en ons het reeds ŉ toename gesien in geweld van diegene wat veronderstel is om ons te beskerm en te dien. Volgens berigte het die polisie Dinsdag twee verpleegsters by die Bongani-streekshopspitaal in Welkom geskiet en ŉ Ekurhuleni-metropolisielid is Maandag in hegtenis geneem toe hy glo ŉ man van Vosloorus doodgeskiet het,” het Steenhuisen bygevoeg. “Daar is verskeie video’s op sosiale media wat wys hoe polisiebeamptes en soldate lede van die publiek aanrand en verneder. Sommige Suid-Afrikaners is gedreig en in hul eie erwe aangerand of terwyl hulle in ŉ ry gestaan het om noodsaaklike goedere te koop. Dit is die growwe misbruik van mag wat in die hande van die SAPD en SANW geplaas is.” ŉ Taakspan van DA-LP’s sal die WhatsApp-nommer en e-posadres monitor. “Hulle is kundiges in hul veld en sal kundige raad kan lewer aan die Suid-Afrikaanse publiek.” Gebruik die WhatsApp-nommer 067 977 9324 en e-posadres [email protected] om magsmisbruik aan te meld. Jy kan ook navrae doen oor jou wettige regte. Steenhuisen het gesê daar is ŉ “dringende behoefte” om die SANW se ontplooiing landswyd en die polisie se gedrag te monitor. “Suid-Afrika is ŉ grondwetlike demokrasie en nie ŉ militêre staat nie. Ons wil wetstoepassers daaraan herinner dat dit ŉ ramptoestand en nie ŉ noodtoestand is nie. Die rol van die weermag is slegs om seker te maak dat afsonderingsriglyne nagekom word terwyl hulle in gedagte hou dat Suid-Afrikaners regte het, selfs in ongekende tye.” Eerste twee gevalle in Burundi Dr. Thaddée Ndikumana, minister van gesondheid in Burundi, het aangekondig twee persone, wat in isolasie was by die Bumerec-hotel, het positief getoets vir Covid-19. Die twee persone, onderskeidelik 42 en 56 jaar oud, het via Rwanda van die Verenigde Arabiese Emirate teruggekeer huis toe. Die pasiënte is tans in kwarantyn by ŉ isolasiehotel in Bujumbura. Afsonderingsperiode in Rwanda duur voort Die regering in Rwanda het sy polisiebeamptes landswyd ontplooi om gesondheidsbeamptes te help om die verspreiding van Covid-19 hok te slaan. Die land is besig met ŉ twee weke lange algehele afsonderingsperiode. Sportaktiwiteit, insluitend om buite te gaan draf, word verbied. Restaurante en kroeë, skole en kerke het hul deure gesluit. Minstens 75 persone het positief getoets vir Covid-19 in die land. Verkiesing in Ethiopië uitgestel Ethiopië het sy langverwagte nasionale verkiesing uitgestel weens die Covid-19-pandemie. Die verkiesing sou in Augustus plaasgevind het. Die Nasionale Verkiesingsraad van Ethiopië (Nebe) het die besluit bekend gemaak toe die 25ste geval van die virus in die land aangemeld is. “Nebe het besluit om die huidige verkiesingskalender te kanselleer en verkiesingsbedrywighede op te skort,” het die organisasie gesê. Die 2020-verkiesing sou die sesde verkiesing vir Ethiopië wees ná die huidige Grondwet in 1994 in werking getree het. Die regering hou elke vyf jaar ŉ parlementêre verkiesing. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.